Kinderporno-saak dalk geskrap oor klagstaat-problemeArgieffoto Die saak teen ŉ man, wat tereg staan op aanklag van meer as 179 000 aanklagte wat met kinderpornografie verband hou, se saak kan dalk van die hofrol geskrap word weens probleme met die klagstaat. Die 38-jarige rekenaaringenieur van Plettenbergbaai is in Januarie verlede jaar in hegtenis geneem nadat die internasionale polisie op sy strandhuis toegeslaan het. Hulle het glo lêers met duisende foto’s en video’s van kinderpornografie gevind en internetadresse van meer as 300 ander vermeende pedofiele. Sy inhegtenisneming vorm deel van Operasie Cloud 9, ŉ samewerking tussen Suid-Afrika en die Belgiese polisie wat ŉ internasionale kinderpornografienetwerk wil blootlê. Dit sluit die verspreiding van duisende foto’s en video’s in waar babas verkrag en gemartel word. Carl Jeppe, vir die rekenaaringenieur, wie se naam nie bekend gemaak mag word tot hy gepleit het nie, het Maandag in die Knysna-streekshof versoek dat die saak van die rol geskrap moet word. Staatsaanklaer Chamelle Bastian het daarop gewys dat sy opdrag van die kantoor van die direkteur van openbare vervolging ontvang het, dat die man individueel aangekla sal word vir elkeen van die 179 000 foto’s en dit sal dus minstens twee tot drie maande duur voor die klagstaat gereed is. Jeppe het gesê dit is onaanvaarbaar, aangesien hy al sedert Junie vanjaar sukkel om die klagstaat in die hande te kry. “My kliënt het die reg op ŉ vinnige hofsaak en hierdie is nie aanvaarbaar nie,” het hy gesê. Bastian het verduidelik die direkteur van openbare vervolging het besluit dat elke foto ook in die klagstaat beskryf moet word. Jeppe het reageer en gesê hierdie “reuse taak” sal langer as drie maande neem en om elke aanklag in die hof voor te hou, gaan selfs nog langer duur. “Ons sal volgende jaar Kersfees nog besig wees,” het hy gesê. Jeppe het gesê die besluit laat hom kopkrap, aangesien die wet voorsiening maak daarvoor dat al die foto’s in een aanklag vervat kan word. Landdros Eugenia Jacobs het saamgestem en gesê aangesien hierdie ŉ “ernstige saak” is, sal sy nog vergunning bied vir een finale uitstel, en sy wil hê die kantoor van die direkteur van openbare vervolging moet die massiewe taak, om elke foto individueel te beskryf, heroorweeg. “Ek doen ŉ beroep op die betrokke partye om hul sake te orden, anders gaan daar geen ander opsie wees nie as om die saak van die rol te skrap,” het sy gewaarsku. Jeppe het ook op vorige gesprekke gewys dat die getal foto’s van 179 000 na 50 000 verminder moet word, as gevolg van duplikate. Die saak is tot 30 November uitgestel. Lees alle vorige berigte oor Operasie Cloud 9 op Maroela Media.